CELEX: 32019D0521(01)
Language: el
Date: 2019-05-10 00:00:00
Title: Απόφαση της Επιτροπής, της 10ης Μαΐου 2019, για την τροποποίηση της απόφασης 2012/C 198/06 για τη σύσταση πολυτομεακής και ανεξάρτητης ειδικής ομάδας εμπειρογνωμόνων για την παροχή συμβουλών επί των αποτελεσματικών τρόπων επένδυσης στην υγεία

21.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 174/3
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 10ης Μαΐου 2019
         για την τροποποίηση της απόφασης 2012/C 198/06 για τη σύσταση πολυτομεακής και ανεξάρτητης ειδικής ομάδας εμπειρογνωμόνων για την παροχή συμβουλών επί των αποτελεσματικών τρόπων επένδυσης στην υγεία
         (2019/C 174/04)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 168 παράγραφος 2 της Συνθήκης για τη λειτουργία της Ευρωπαϊκής Ένωσης, τα κράτη μέλη, σε συνδυασμό με την Επιτροπή, πρέπει να συντονίζουν μεταξύ τους τις πολιτικές και τα προγράμματά τους στους τομείς που αναφέρονται στην παράγραφο 1 της εν λόγω διάταξης. Η Επιτροπή μπορεί να αναλαμβάνει, σε στενή επαφή με τα κράτη μέλη, κάθε χρήσιμη πρωτοβουλία για την προώθηση του συντονισμού αυτού, ιδίως πρωτοβουλίες για τον καθορισμό κατευθυντήριων γραμμών και δεικτών, την οργάνωση της ανταλλαγής βέλτιστων πρακτικών και την προετοιμασία των στοιχείων που είναι αναγκαία για την τακτική παρακολούθηση και αξιολόγηση.
                  
               
                     (2)
                  
                  
                     Βάσει της απόφασης 2012/C 198/06 της Επιτροπής (1) συστάθηκε ειδική ομάδα εμπειρογνωμόνων σχετικά με τους αποτελεσματικούς τρόπους επένδυσης στην υγεία («ειδική ομάδα»), με σκοπό να παρέχει στην Επιτροπή ανεξάρτητες και πολυτομεακές συμβουλές σχετικά με αποτελεσματικούς τρόπους για την πραγματοποίηση επενδύσεων στον τομέα της υγείας.
                  
               
                     (3)
                  
                  
                     Η απόφαση 2012/C 198/06 προοριζόταν αρχικά να έχει εφαρμογή έως την 1η Οκτωβρίου 2015. Η απόφαση 2015/6719 της Επιτροπής (2) παρέτεινε την εφαρμογή της απόφασης 2012/C 198/06 κατά τέσσερα έτη, έως την 1η Οκτωβρίου 2019.
                  
               
                     (4)
                  
                  
                     Η ειδική ομάδα παραμένει ο πλέον κατάλληλος μηχανισμός για την περαιτέρω ανάπτυξη των γνώσεων και της εμπειρογνωμοσύνης των συστημάτων υγείας σε διακρατικό επίπεδο, οι οποίες μπορούν να διαμορφώνουν τις πολιτικές σε εθνικό και ενωσιακό επίπεδο και να παρέχουν συμβουλές, συμβάλλοντας έτσι στη διαμόρφωση αποτελεσματικών, προσβάσιμων και ανθεκτικών συστημάτων υγείας.
                  
               
                     (5)
                  
                  
                     Είναι, κατά συνεπεία, ουσιώδους σημασίας να συνεχίσει η ειδική ομάδα, εφόσον κρίνεται αναγκαίο, να παρέχει συμβουλές σχετικά με αποτελεσματικούς τρόπους για την πραγματοποίηση επενδύσεων στον τομέα της υγείας, επωφελούμενη από την εμπειρογνωμοσύνη εντός κι εκτός της Ένωσης.
                  
               
                     (6)
                  
                  
                     Η περίοδος εφαρμογής της απόφασης 2012/C 198/06 θα πρέπει να παραταθεί κατά τρία έτη έως τις 31 Δεκεμβρίου 2022 για να μπορέσει η ειδική ομάδα να συνεχίσει τις εργασίες της κατά την επόμενη περίοδο θητείας της.
                  
               
                     (7)
                  
                  
                     Η απόφαση 2012/C 198/06 θα πρέπει, κατά συνέπεια, να τροποποιηθεί αναλόγως,
                  
               ΑΠΟΦΑΣΙΖΕΙ:
         
            Άρθρο μόνο
            Το άρθρο 6 της απόφασης 2012/C 198/06 αντικαθίσταται από το ακόλουθο κείμενο:
            
               
                  «Άρθρο 6
                  Εφαρμογή
                  Η παρούσα απόφαση ισχύει έως τις 31 Δεκεμβρίου 2022».
               
            
         
         
            Βρυξέλλες, 10 Μαΐου 2019.
            
               
                  Για την Επιτροπή
               
               Jyrki KATAINEN
               
                  Αντιπρόεδρος
               
            
         
         
            (1)  Απόφαση 2012/C 198/06 της Επιτροπής, της 5ης Ιουλίου 2012, για τη σύσταση πολυτομεακής και ανεξάρτητης ειδικής ομάδας εμπειρογνωμόνων για την παροχή συμβουλών επί των αποτελεσματικών τρόπων επένδυσης στην υγεία (ΕΕ C 198 της 6.7.2012, σ. 7).
         
            (2)  Απόφαση 2015/6719 της Επιτροπής, της 30ής Σεπτεμβρίου 2015, για την τροποποίηση της απόφασης 2012/C 198/06 για τη σύσταση πολυτομεακής και ανεξάρτητης ειδικής ομάδας εμπειρογνωμόνων για την παροχή συμβουλών επί των αποτελεσματικών τρόπων επένδυσης στην υγεία [C(2015) 6719 τελικό].